贈寫照唐子良
作者：謝翱
朝代：宋

paragraphs: 吳中衆史今代畫，不獨畫人兼畫馬。
唐生家住金華雲，對予獨肯畫古人。
夕陽西下東流水，紛紛古人呼不起。
東都留守吳中豪，王府勳僚舊俊髦。
當時氣薄陰山日，勾陳蒼蒼太白高。
百年水竭海塵土，誰見凌烟拂蛛罔。
霜髯磔磔開清新，彷彿猶带黄河冰。
忽疑稍會怒色止，或可從傍窺諫紙。
唐生見我淚如洗，頗憶古人今不死。
俟我氣定神始閒，命筆更起唐衣冠。